
			A la Marta, el camí.

			A l’Alba, la Queralt, la Maria i en Marc, el coratge.

			A en Roc, l’Ona i l’Aloma, l’esperança.

		

	
		
			Introducció 
Una llengua que no te l’acabes

			 

			 

			 

			Quan una llengua s’empobreix no perd tan sols mots, sinó també significats; més ben dit, perd matisos, perd precisió. Podríem dir, posant-hi un pessic de poesia, que perd «color». Una llengua empobrida, doncs, és una llengua que es va tornant grisa, ensopida, erma. Segurament és útil i funcional; fa el fet, serveix per a sortir del pas. Però si l’expressió és mancada de vivor la llengua no dringa.

			Teniu a les mans una eina —modesta, limitada— per a lluitar contra aquest empobriment. Si una cosa he après en la meva vida professional és que tenim una llengua que no te l’acabes. Els nostres avantpassats van mantenir el codi comunicatiu heretat dels pares i avis i hi van afegir creativitat, expressivitat, precisió. I per això avui el català pot filar tan prim.

			Paradoxalment, tenim una llengua plena de detalls i matisos i, alhora, veiem com el jovent —ep, i no tan sols el jovent: els mitjans de comunicació, els mestres, els polítics, els influenciadors…— fa servir un català esquemàtic, esquelètic, magre, escanyolit, desnerit, esllanguit; un català nyicris, un sac d’ossos de llengua.

			Aquest reguitzell de mots que volen dir ‘prim’, però cadascun amb un matís diferent, és una mostra del contingut d’aquestes pàgines. Ací hi trobareu cinquanta entrades; a cada entrada, els mots que tenen un significat afí, sovint adients a un context concret; i per a cada mot, l’explicació dels usos acompanyada d’exemples d’escriptors de tots els Països Catalans. No hi manquen tampoc locucions i frases fetes. I, d’afegitó, «l’esmolet»: un breu apèndix que conté detalls relacionats amb el significat o camp semàntic en qüestió, usos incorrectes, explicacions etimològiques, refranys, curiositats, etc.

			Com podeu suposar, el propòsit darrer d’aquest llibre és inabastable, i tinc coll avall que hi trobareu mancances: matisos oblidats, explicacions incompletes i, sobretot, mots que vosaltres sabeu i que m’hi he descuidat. No passeu pena: em podeu escriure a primfilem@gmail.com i estudiaré les vostres propostes per a futures edicions o futurs llibres.

			Aquest llibre neix d’un interès doble, que d’una manera o altra m’ha guiat sempre. Per una banda, contribuir a mantenir la precisió per contrarestar la simplificació de què parlàvem suara. Per una altra, mostrar i difondre l’enorme riquesa del nostre cabal lèxic, perquè siguem conscients —i ens enorgullim— de la grandesa d’aquest idioma.

			La precisió és un dels puntals del model de llengua de VilaWeb, el diari on treballo. El llibre d’estil de la casa, elaborat per Jem Cabanes, explica així què és una llengua precisa: «Exacta en els termes, en les frases i en l’ordenació d’aquestes frases. Un terme ambigu, vague o massa genèric perjudica la precisió i, de retop, la claredat d’un text.» Efectivament, la claredat d’un text depèn de la precisió, que vol dir de l’esforç del qui escriu per a vèncer la vaguetat dels elements que fa servir. 

			A tall d’exemple, un dels termes amb què ensopego cada dia és «problema». Un «afer», un «dilema», un «enigma», un «impediment», un «destorb», un «entrebanc», un «mal pas», un «contratemps», un «escull», un «os de mal rosegar»… De tot això en podem dir «problema» i no cometrem cap incorrecció, però serem molt més precisos, filarem més prim, si assignem a cada matís el mot que hi escaigui. Aquest és un dels exemples de mots que anomeno «devoradors», perquè se’n mengen molts altres. Tenen un sentit genèric, però no serveixen per a matisar. I això, de vegades, és dramàtic perquè ens fa arraconar termes, locucions, construccions genuïns i que hauríem de preservar com una joia. Passa amb mots com aquest; o com «prim», que hem vist adés; o com «trencar» («esbocinar», «estellar», «esbotzar», «oscar», «escantellar»…, cadascun adient a un camp concret); o com les maneres de dir «pluja» i «ploure»; o, encara, amb la rastellera bigarrada de noms i verbs —i onomatopeies!— per a referir-se als crits dels animals.

			El segon interès que ha empès aquest llibre és, com us deia, la necessitat de mostrar la riquesa del català. Potser el camp en què hi hem perdut més, en què hem perdut bous i esquelles, és el col·loquial. Quantes vegades, per posar un altre exemple, diem que algú és «boig» i podríem dir que és «foll», «sonat», «guillat», «tocat del bolet», «cap de trons», «esbojarrat» o «eixelebrat»? Això, fer lluir aquest tresor tan expressiu, ho hauria de considerar un deure no tan sols qualsevol filòleg, sinó qualsevol català amb voluntat de mantenir viu aquest llegat i traspassar-lo. 

			Aquesta riquesa és tan enorme que, naturalment, és impossible d’encabir en un llibre. Per això hi ha tan sols cinquanta entrades —una tria, personal i subjectiva—, i per això en algunes hi he hagut de fer sacrificis: no sempre hi he pogut posar tots els derivats ni mots emparentats, per exemple. He mirat d’incloure-hi frases fetes, però de vegades no ha estat possible si no volia allargar-me exageradament.

			Aquesta dèria per la riquesa de la llengua i per mostrar-ne els detalls semàntics ja fa anys que la vaig començar a expressar a X —quan encara es deia Twitter—, amb etiquetes com ara #unallenguaquefilaprim i #unallenguaquenotelacabes, i que ben aviat vaig començar a exposar en articles de la secció «Ras i curt» de VilaWeb.

			Revisant texts del diari, em vaig adonar que teníem mots sobreexplotats (pocs) i mots bandejats (molts), i que si volíem «parlar amb propietat», com se sol dir, ens havíem de treure la son de les orelles. Aquest manual, doncs, va adreçat als qui estiguin disposats a fer aquest esforç per parlar amb propietat i, doncs, parlar més clar.

			Entre les fonts consultades, en primer lloc, hi ha tres diccionaris de sinònims magnífics: el d’Albert Jané i el de Manuel Franquesa (consultables a internet) i el de l’editorial Bromera, dirigit per Josep Lacreu (en paper). Per a les definicions, he fet ús sobretot del diccionari de l’Institut d’Estudis Catalans, però també del d’Alcover i Moll, del de l’Acadèmia Valenciana de la Llengua i del de la Gran Enciclopèdia. Per a les frases fetes, m’he servit del Diccionari de sinònims de frases fetes (de M. Teresa Espinal), i per als refranys, de la Paremiologia catalana comparada digital (de Víctor Pàmies). Els exemples els he extrets, molt majoritàriament, del Corpus textual informatitzat de l’Institut d’Estudis Catalans i del Corpus textual del valencià de l’AVL; he mirat de posar-n’hi sobretot de posteriors a la guerra de 1936-1939 i tants com he pogut del segle XXI, per demostrar que tot aquest cabal encara és ben viu. Hi ha més exemples d’homes que no pas de dones, a causa d’un desequilibri que, sortosament, el temps va corregint.

			El missatge que us volia transmetre amb aquestes ratlles és d’encoratjament: que la nostra baixa autoestima no ens faci pensar que el català és una llengua d’estar per casa, escassa de recursos, sinó que serveix per a tot i que pot parlar de tu a tu amb totes les altres.

			Aquest llibre, doncs, és el meu modest homenatge a la llengua que vaig heretar dels meus pares i que he procurat llegar als meus fills, una llengua gran, una llengua que es pot explicar en tots els detalls, perquè té —si més no— un mot per a cada cosa. 

		

	
		
			Llista de mots

		

	
		
			Acabar

			Començar un llibre amb el mot acabar pot semblar una ironia, però no és sinó un conjur de l’atzar i l’alfabet. El cas és que aquest verb, tan usat, el podem alternar amb mots o expressions de significat semblant, cadascun adient a un context determinat. És la proposta que us farem ara i adés en aquestes pàgines, sempre amb el propòsit de servir-nos tant com puguem de la nostra riquesa lingüística. Si continueu llegint, doncs, assistireu a un acte que es clou amb les paraules del president, veureu com fineix una discussió inacabable i comprovareu que els dictadors clausuren sempre les entitats que no els fan el pes. Aguaitareu de lluny un alpinista que vol coronar una gesta i un futbolista que malda per rematar la jugada. Qui no ha escurat mai una ampolla ni ha fet net d’això i d’allò, oi? Matem-ho, doncs, i enllestim la feina. 

			Acabar pot ésser un verb transitiu (és a dir, algú acaba alguna cosa) i intransitiu o pronominal (una cosa acaba o s’acaba); en cada règim, hi trobarem alternatives diverses.

			El verb terminar vol dir exactament i solament ‘posar terme a una cosa’. Avui es fa servir sobretot en texts científics o tècnics.

			 

			Perenne, amb rizoma multicaule, cespitós, de rames gruixudes, negroses, terminades per rosetes foliars (Pius Font i Quer). 

			 

			Quan parlem d’una sessió, d’un acte, d’una subhasta…, el verb adient és cloure. I si volem posar èmfasi en ‘l’acabament o tancament definitiu d’una societat o d’una tasca col·lectiva’, hi escau clausurar (vegeu, més endavant, tancar).

			 

			Antoni Maura clogué l’acte amb un brillant elogi de l’agricultura i de les llengües regionals (Joaquim de Camps i Arboix). 

			 

			El nou poder va prohibir la senyera i l’ús del català a les administracions i a l’escola, va clausurar més d’un centenar d’entitats, des del CADCI fins a l’Associació Protectora de l’Ensenyança Catalana i l’Ateneu Enciclopèdic Popular (Raül Garrigasait).

			 

			Si hi afegim el matís de ‘completar o portar a la perfecció’, podem fer servir el verb coronar. I, amb el significat precís de ‘acabar de manera que no hi falti res’, tenim el verb perfer.

			 

			Bascònia va donar l’heroi hegemònic que va coronar i sistematitzar l’obra d’aquests reis i d’aquell admirable cardenal (Francesc Pujols). 

			 

			Però ¿l’opinió? ¿Com pensar que l’opinió —o la idea, o el pensament— poden perfer-se i arrodonir-se? (Francesc Parcerisas). 

			 

			Si parlem específicament d’una acció (una feina, per exemple), hi ha rematar: 

			 

			El venedor planteja l’afer des del punt de vista del productor, però no sap situar-se al del consumidor, que finalment ha d’ésser el qui remati l’operació (Rafael Bori). 

			 

			El verb tancar l’usem en contexts determinats, com ara per a referir-nos a un acte, un període, una sessió de borsa… I enllestir el fem servir quan volem dir ‘deixar acabat, deixar llest’ o bé ‘acabar de fer’. 

			 

			Després vindran les providències redreçadores de Francesc Virgili, les quals tanquen un període profitós per a la cultura que va de l’any 1558 al 1620 (Josep Lladonosa).

			 

			No, no, siguem pragmàtics, enllestim-ho. Ella, que es pengi. Ell, que caigui sota el pes d’una solemne imprecació (Salvador Espriu). 

			 

			Darrerament, per la pressió del castellà, enllestir es va trobant arraconat per ultimar, un verb que fins fa poc no era gaire conegut.

			Hi ha algunes locucions que volen dir ‘acabar’. La de significat més genèric és posar fi (o posar terme). 

			 

			I és amb aquest dubte, més honest al meu veure que moltes conviccions profundes, que pos fi a la meva narració (Llorenç Villalonga). 

			 

			I encara una expressió col·loquial i d’ús molt concret, matar-ho, ‘enllestir una cosa’ i, específicament, ‘no parlar-ne més’. Tot sovint es fa servir en imperatiu. 

			 

			Matem-ho, doncs, i diguem, en contra de Marx, que llegir Pla és cosa de dretes (Ramon Barnils). 

			 

			I no ens deixem eixir a cap, que, tot i que va caient en desús, havia estat molt emprat antigament, com podem veure en aquest passatge del Llibre del Consolat de Mar.

			 

			E aquels maestres, qui la obra sebran fer, no són tenguts de demanar paraula a aquels qui aquela obra havien comensada, pus qu·éls no la sabien fer ne·n sabien exir a cap [I aquells mestres, que sabran fer l’obra, no són obligats a demanar promesa a aquells qui havien començat aquella obra, perquè ells no la sabien fer ni en sabien eixir a cap].

			 

			Podem indicar que una cosa acaba o s’acaba (ús intransitiu) amb uns quants verbs o locucions. Si parlem d’un acabament progressiu —és a dir, si volem dir ‘anar-se’n, mitigar-se, desaparèixer calmant-se’— tenim espassar o espassar-se.

			 

			Maribel, no me duguis per a res a urgències, res d’urgències. Descansaré un poc i se m’espassarà (Biel Mesquida). 

			 

			El verb finir té el significat neutre de ‘tenir fi’.

			 

			Arriba una parella que ve dels jardins i es fica dintre l’auto. La discussió fineix i el cotxe s’allunya… (Aurora Bertrana). 

			 

			Així mateix, si volem dir ‘haver acabat’ podem emprar estar, en un ús absolut: 

			 

			—Deixa’l, que torçaries la clau. Ja estic, veus? —féu la Roser, girant-se-li de cara (Miquel Llor).

			 

			Hi ha un ús molt concret del verb morir (o morir-se) que ens serveix per a indicar on ‘acaba un camí, un riu, etc.’.

			 

			El Vapor Rigau té la façana principal davant un carrer ample que va a morir a la via del tren, a l’altra banda del qual comença el descampat (Jaume Cabré). 

			 

			Finalment, quan volem dir ‘acabar del tot’ o ‘acabar-s’ho’, hi ha verbs com ara exhaurir, esgotar i consumir, però també mots i locucions col·loquials molt expressius, com escurar, fer net i passar-se’n els taps.

			 

			Un dematí que la garrafa de vinagre de la cuyna s’havia escurat, la Rosa va agafar-la y baxà cap al celler per a tornar-la a omplir (Eduard Girbal Jaume).

			 

			Arribava a la còva, ja feya estona qu’ells hi eran y havían fet nèt de tot (Marià Vayreda).

			 

			Aquests diners han volat. En dos dies en va passar els taps, quan va veure que li fallaven tots els seus projectes (Carme Serrallonga).

			 

			
			L’esmolet

			 

			La locució acabar amb, quan vol dir ‘posar fi a’, és un calc del castellà —ara admès per la normativa—. Generalment, podem emprar, simplement, acabar, però de vegades, són útils alternatives com ara anihilar, anorrear, arrasar, assolar, aturar, destruir, devastar, eliminar, enderrocar, enllestir, exterminar, extingir, fer caure, fer net de, liquidar, matar, matar-se, suprimir. Trieu i remeneu.

			Un dels sinònims de acabar és finalitzar, però no l’hem esmentat perquè avui se n’abusa molt, com si acabar fos un verb inservible, massa pobre, massa corrent. 

			

			 

		

	
		
			Arranjar

			Potser us sorprendrà que arranjar, un verb que no fem servir gaire sovint, sigui en aquest llibre. Però ho entendrem si mirem què vol dir: ‘disposar en l’ordre que convé, en la manera més adequada a un fi’. A partir d’aquests dos components, ordre i adequació a un fi, trobem tot de verbs amb un significat precís, que convé saber per a usar-los amb propietat. De manera que tant podem endreçar una cambra com aparellar un cavall per fugir. Avui ens entretenim agençant pulcrament una sala i demà conjuminant uns fragments literaris. Hi ha qui no vol saber res de negocis ben endegats, i amb prou feines sap arreglar la seva vida sentimental. Cadascú té les seves habilitats: potser no sabrem acondiciar una vinya, però ens veurem amb cor d’estructurar un llibre i fins i tot d’instrumentar una sonata… Vejam, doncs, com ho engiponem, tot plegat.

			Partint de la definició de arranjar, hi ha verbs en què l’èmfasi recau en l’ordre, com ara endreçar, disposar, ordenar i endegar (‘posar en bon ordre, disposar o arranjar bé’).

			 

			Fins i tot ella mateixa li feia el llit i li endreçava la cambra tot esperant un gest, un somriure o una paraula (Carme Riera).

			 

			Adolfo Suárez acceptava pujar a l’alcaldia a parlar sempre que l’alcalde baixés a la porta de l’Ajuntament a rebre’l i convidar-lo a pujar. Em va semblar raonable el tracte i així vam disposar les coses (Joaquim Nadal i Farreras).

			 

			Però el fill en qui havia posat totes les esperances no en volia saber res, d’aquell negoci tan ben endegat, tenia el cap ple de romanços i el poble li era petit (Maria-Antònia Oliver).

			 

			El verb fer, tan polisèmic, també pot tenir aquest significat de arranjar. 

			 

			Un dels altres dos conjunts que havia comprat en Rosanna i que no havia arribat a estrenar el deixà sobre el llit després de posar-se l’altre. Potser la xica que feia les habitacions li ho agraira, o almenys li vindria bé estrenar-lo i donar-li l’ús que volguera (Josep Lluís Seguí).

			 

			I arreglar hi afegeix el matís de ‘subjectar a una regla’. 

			 

			Allà, recomanat a l’ambaixada espanyola, que tot li ho facilità, estudià de valent sota la guia de bons i experimentats professors, i s’arreglà la seua vida, diguem-ne sentimental, amb una amiga italiana (Enric Valor).

			 

			Si tornem a llegir la definició inicial, veurem que també ens deia ‘en la manera més adequada a un fi’. Per això hi ha verbs que, genèricament, volen dir ‘posar (alguna cosa) en estat d’ésser usada, aplicada, d’acomplir la seva destinació’. Per exemple, preparar, aparellar, adobar i habilitar.

			 

			Des que havia rebut, el dia abans, l’ordre de preparar el saló per a la festa del natalici de la senyora, no havia parat de rumiar (Jesús Moncada).

			 

			Últimament, l’única cosa que l’engrescava era aparellar el cavall bai i eixir de la propietat per a utilitzar la nova càmera fotogràfica (Enric Lluch).

			 

			Caiguda la monarquia espanyola, la Generalitat habilita el Palau de la Diputació amb unes magnífiques habitacions per a allotjament de persones importants (Miquel Regàs i Ardèvol).

			 

			També tenen si fa no fa aquest significat amanir i agibellar.

			 

			Com més caminava, més arbres tallats trobava barrant-me el pas. Com heu pogut fer tanta feina? Us porto el dinar que us ha amanit la vostra mare (Lluís Ferran de Pol).

			 

			De seguida, tot d’una, amb prestesa, els soldats de cada bàndol s’agibellaren per al combat (Josep Lozano).

			 

			Hi ha verbs que ens parlen d’arranjar tenint en compte un conjunt d’elements. Per exemple, agençar és ‘disposar les parts d’una cosa o un conjunt de coses a un fi determinat, estètic, de comoditat, etc.’.

			 

			Hi vaig estar bé, en aquella habitació tan pulcra i ben agençada, de tan bona vista i d’un silenci i una tranquil·litat tan sedants (Josep Romeu i Figueras).

			 

			Així mateix, combinar és ‘posar plegades dues coses o més de manera que formin un conjunt harmònic, produeixin un determinat efecte’. I conjuminar significa ‘ajustar, posar d’acord (diverses coses, diversos afers, diverses circumstàncies) de manera que vinguin bé per al fi que es desitja’.

			 

			—Què faig? —va demanar-se En Lau, dubtant entre trucar a les fustes de la finestra o retirar-se a combinar un pla més discret i sinuós per fer conèixer la seva presència (Carles Soldevila).

			 

			Tots dos fent tàndem són els qui conjuminen, en la traducció al castellà, i amb vista a les malreeixides oposicions a càtedra d’Eugeni d’Ors el 1914, una selecció de gloses seves (Josep Murgades).

			 

			Hi ha moltes maneres d’arranjar les coses. Per tant, trobem tot de verbs entorn d’aquesta idea que tenen matisos de significats. Acunçar, posem per cas, és ‘arranjar amb art’ i acondiciar és ‘arranjar curosament, endegar amb condícia, mirament, minuciositat’. 

			 

			Aquesta aristocràcia omple la funció d’acondiciar, organitzar i donar sortida al treball del poble explotat (Lluís Maria Xirinacs).

			 

			Específicament, aconduir és ‘disposar convenientment les coses que han d’ésser transportades’.

			 

			Tot hi és, tot hi és! Tot ben embalat, tot ben aconduït, que no puguin fer-ho malbé els sotracs del viatge (Josep Pous i Pagès).

			 

			I compondre vol dir ‘preparar els elements necessaris per a la realització d’una acció’.

			 

			Estaba un clergue component en la era lo necessari per la batuda: habia immediat allí un femer, y advertí lo clergue que lo femer se anaba alsant (Antoni Vergés i Mirassó).

			 

			Hi ha tot de verbs específics que ens parlen de maneres d’arranjar. Esquematitzar és ‘arranjar segons una disposició esquemàtica’; formar vol dir ‘arranjar un cos de tropes en una forma determinada’; sistematitzar, ‘arranjar segons un sistema’; estructurar, ‘arranjar donant a la cosa una estructura determinada’; organitzar és ‘arranjar una cosa donant-li una estructura orgànica’; i seriar, ‘arranjar formant una sèrie’.

			 

			Així Guillem levita, que ja col·laborava d’abans amb el bisbe Borrell, s’emprenia ara aquesta obra, de gran envergadura, de sistematitzar la regió fronterera de la Segarra (Ramon d’Abadal i de Vinyals).

			 

			A tots ells els vaig exposar l’esquema del meu llibre, la tesi sobre la qual pensava estructurar-lo i els materials que hauria de menester per posar-li acabament (Josep Melià i Pericàs).

			 

			Unes milícies per organitzar per al combat, formacions ben arrenglerades a les seues ordres desfilant davant seu per retre-li honors (Sebastià Carratalà).

			 

			Com que les coses també es poden arranjar malament, tenim els verbs adients: engiponar (‘arranjar malament una cosa’) i engarbullar (‘arranjar una cosa de qualsevol manera’).

			 

			El polític mallorquí, mitificat per la seva pelussera blanca i per l’ostracisme pròcer i orgullós en què es mantenia, va engiponar un Govern amb Dato a Estat, Romanones a Gràcia i Justícia, Cambó a Foment, Alba a Instrucció Pública (Baltasar Porcel).

			 

			Aquesta llista no es obra esclusivament nostra: son una partida que nos han ajudat a engarbullarla (Antoni Maria Alcover).

			 

			Arranjar també vol dir, específicament, ‘fer les accions necessàries per a la realització d’un acte, d’una celebració, etc.’. 

			 

			El mateix consell donava Descartes a una altra amiga per la qual sentia un gran respecte intel·lectual, la princesa Elisabeth de Bohèmia, quan aquesta li parlava dels problemes que tenia per arranjar un casament favorable per a les seves germanes (Teresa Forcades i Vila).

			 

			I en l’àmbit musical vol dir ‘adaptar (una composició musical) a veus o instruments per als quals no havia estat originalment escrita’. Hi ha mots que tenen aquest significat, però fent alguna precisió: orquestrar (‘compondre o arranjar música per a orquestra’) i instrumentar (‘escriure les parts d’una peça de música que han de tocar els diferents instruments d’una orquestra, d’una banda, etc.’).

			 

			On són aquells temps que era jove i la duquessa d’Alba l’ajudava i l’estimulava i després el duc de Medina-Celi li feia instrumentar oratoris, l’encoratjava a escriure simfonies i quartets i acabava de fer-lo conèixer a Madrid? (Rafael Tasis).

			 

			
			L’esmolet

			 

			Quan el verb és pronominal, és a dir, arranjar-se, té el significat de ‘enginyar-se per aconseguir un fi, per sortir d’una situació difícil, per evitar un perill, etc.’. Cal reivindicar aquest verb, certament arraconat per apanyar-se (d’origen castellà) i espavilar-se (d’origen incert, potser amb influència del castellà). Pensem també en verbs com ara compondre-s’ho (‘arranjar les coses de manera que reïxin’), enginyar-se (‘discórrer amb enginy els mitjans d’aconseguir, d’executar alguna cosa’), sortir-se’n (‘salvar-se de compromisos, de dificultats, d’entrebancs, etc., sortir airós d’una empresa dificultosa’).

			

		

	
		
			Astut

			Hi ha tot un seguit de mots —alguns de ben genuïns— que comparteixen d’una manera o altra el significat de astut, és a dir, ‘hàbil, enginyós a aconseguir el fi que es proposa, enganyosament, artificiosament’. Alguns d’aquests mots són formals, però n’hi ha una bona colla que són informals i ben expressius. Ací parlarem d’un xicot murri, d’un home que calla com un puta i d’una noia que és una pua ben fina. Veurem un especialista sagaç, gent envejosa i tinyeta i un que ensuma com un perdiguer ben fi. I recorrerem al bestiari per trobar aquell qui és viu com una mostela, un conquistador que és gat vell i un peix que es porta l’oli, entre molts més. Comptat i debatut, gent que la sap llarga i que se les pensa totes.

			Per començar, uns sinònims clars de astut, sense matisos: astuciós, arter i arterós.

			 

			Després d’una pausa afegí astuciós, dient el contrari del que rumiava dintre seu: «Però no comprens que tu tot sol no fas un brot?» (Ernest Martínez Ferrando).

			 

			Al populatxo se l’engalipa, se l’entabana, fàcilment si hom és astut, arter, maquiavèl·lic, garneu (Octavi Fullat).

			 

			També en són sinònims raboser i rabosí, derivats de rabosa. Com ja hem dit, l’astúcia s’associa a tota mena de bestiar.

			 

			Si no és que el molt porc siga tan astut i raboser per a netejar-ho perquè pensem que no és ell i ha intervingut una altra persona… (Juli Alandes).

			 

			Hi ha uns quants mots que destaquen l’habilitat per a obtenir les coses, però no la malícia. Per exemple, sagaç, que vol dir ‘subtil a descobrir les coses ocultes’. I també fi (i refí), amb un significat semblant.

			 

			«Quan vostè vulgui, quan vostè vulgui», rectificava a l’acte la distracció i s’apressava a traduir el sagaç especialista (Salvador Espriu).

			 

			Rivnac sap els caus del bon alcohol, l’hora exacta a què arriba un cutter amb bananes de Raiatea i com un perdiguer finíssim va ensumant i endevinant els queviures a baix preu i totes les gangues alimentàries (Josep Maria de Sagarra).

			 

			Viu vol dir ‘prompte, amatent, a copsar, a concebre, les coses’. 

			 

			El seu sentit de l’humor, de gra fort, molt sorollós, la seva sensibilitat per a copsar el grotesc, ho trobo molt vital. És un home alt, musculat, amb un moviment a les celles, molt viu (Josep Pla).

			 

			Sense moure’ns gaire d’aquest terreny, picardiós vol dir ‘prompte a advertir-ho tot i a aprofitar-se’n’.

			 

			En Peret, tal era el nom del bover, podia passar a tot arreu per un xicot deseixit i picardiós i no li mancava nas ni oïdes ni vista per a descobrir, a un tret de bala, que alguna peripècia estranya torbava la santa calma del fossar (Prudenci Bertrana).

			 

			I, sobretot, preservem murri, un mot genuí que vol dir-ho una mica tot: ‘sagaç, astut, picardiós, hàbil per a aconseguir allò que pretén’. Un murri actua amb picardia i sovint amb gràcia per aconseguir les coses.

			 

			La múrria ho sabia pla; però cercava de passar temps, i, mentre caminava vora a vora amb el sulfurós, tota dreta com un pal, i amb les anques tan estretes que ni un gra de mill… el cap li barrinava (Antoni Cayrol).

			 

			El diccionari admet també, amb el significat de ‘murri’, pillet (manllevat del castellà) i el vulgarisme puta (en algunes contrades, puta-manyac).

			 

			Mentida podrida! Tot comèdia! Des del començament ell ja sabia que no hi aniria, però va callar com un puta (Ramon Solsona).

			 

			L’astut puta-manyac de la Peters explora el cel, parpelleja, es rasca la barbeta de boc amb l’ungla guerxada de l’índex (Xavier Benguerel).

			 

			Un astut malintencionat direm que és un garneu o bé un guilopo o guilopando (mots d’origen castellà, tot i que amb influx del mot guilla, un altre animal astut).

			 

			Al tercer día d’observar aquesta maniobra extranya, l’Antolí sentí un xich de basarda; però més garneu encara que la seva dòna, lluny de dir rès, ni de dar a entendre lo que li passava, se comprà un revòlver (Narcís Oller).

			 

			També s’ho portava el xiquet, que era llest com una mustela i molt espavilat i guilopo (Josep Pascual Tirado).

			 

			Menció a banda es mereix maquiavèl·lic, que és aquell ‘qui cerca aconseguir els seus fins amb astúcia, mala fe i sense declarar obertament les intencions’.

			 

			Però també pot haver pensat, el Boni, que l’Angustias no és una dona maquiavèl·lica: sempre que mou peça, demana una resposta immediata, prova irrefutable que busca el contacte amb l’altre, per advers que li sigui (Julià de Jòdar).

			 

			Tinyeta agafa un matís més pejoratiu: ‘persona que arterosament va dreta al seu profit sense mirar si en perjudica una altra’.

			 

			Arreu hi ha gent envejosa i tinyeta, i val més que allà dalt (o bé on sigui) t’oblidin un xic, en lloc de tenir-te massa present (Ramon Vinyes i Cluet).

			 

			Hi ha una bona colla de mots que, tot i tenir un altre significat principal, també volen dir, d’una manera o altra, ‘astut’. Per exemple, un bon escolà és algú ‘sagaç i astut’. I si l’anomenem espatotxí volem dir que és ‘molt enginyós i molt viu’.

			 

			No calia ser un espatotxí per endevinar que les autoritats municipals, «Una catèrvola immunda de reaccionaris, grimpadors, oportunistes i paràsits», no bellugarien el cul de la cadira (Jesús Moncada).

			 

			Quan ens referim a una ‘persona subtil i astuta’ diem que és una pua.

			 

			Quina pua més fina! Ni tu mateix no la coneixes; ja ho veus! (Joan Oller i Rabassa).

			 

			I si entrem en les referències animals, una vespa és una ‘persona astuta’, igual que un pardal o un bon peix; una mostela és una ‘persona llesta, viva, eixerida’; un peix que es porta l’oli és algú ‘molt viu o ben dotat per a reeixir’; i un gat vell és aquell a qui l’experiència ha fet tornar astut.

			 

			Aquest minyó viu com una mostela, res no se li esmuny; hom diria que té ulls de gat i orelles de llebre (Lola Anglada).

			 

			I la víctima ha estat, ni més ni menys, que aquell peix que es porta l’oli i que també te l’ha fet passar magra: sí, el nostre estimat amic Miquel Alzueta, que, precisament, acaba de guanyar el premi al millor editor de l’any (Joaquim Carbó).

			 

			Era un d’aquells que podríem anomenar conquistadors de poble, amb totes les manyes i murrieses d’un gat vell (Joan Puig i Ferrater).

			 

			Hi ha dues frases fetes força conegudes dedicades als murris. Quan algú la sap llarga és ‘que té molta experiència i astúcia’ i si se les pensa totes és que, ‘a més d’ésser astut, és molt previsor’.

			 

			De fet, no ho ha pogut comprovar mai ningú, perquè els frares, que la saben molt llarga, i administren l’herba, sempre donen allargues a l’assumpte (Manuel de Pedrolo).

			 

			En Fullaraca aquissat per la tírria de l’adroguer se les pensava totes, i cal reconèixer que la seva estratègia era ben rica en acudits (Pere Corominas).

			 

			
			L’esmolet

			 

			Suara hem fet referència a alguns noms d’animals que s’empren com a sinònims de astut. Són els que hem trobat als diccionaris normatius. Però si resseguim el diccionari Alcover-Moll en descobrirem encara molts més, com ara aquests: arna, au, cuc (si ‘cerca sempre el seu profit sense fer-ho gaire coneixedor’), ganso (‘va a la seva fingint tenir bones intencions’), gat negre, guilla, guillot (‘astut i dissimulat’), guineu, llebre, llebrer (‘astut i molt deixondit’), moixard, ocell, passerell, pollastre (‘de males intencions’), serp…

			

		

	
		
			Bell

			Aquesta entrada va adreçada als qui vulgueu desterrar els castellanismes xulo i guai, que tant s’han escampat aquests darrers anys, i que els diccionaris no admeten. Hi ha vestits bonics, ovelles bufones i xicots ben plantats. Però, si guaitem bé, també veurem plomatges vistosos i coloms galanxons. Elevant un xic el to, trobarem noies formoses, criatures angelicals, minyons apol·linis i músiques indescriptibles. Ara, si ho volem estripar una mica, descobrirem fotografies espaterrants i paios ben parits.

			Bell té significats diversos, però ací tan sols tindrem espai per a parlar del principal: ‘ple de bellesa’, és a dir, ‘ple de gràcies o de qualitats que, manifestades sensiblement, desperten un delit espiritual, un sentiment d’admiració’. Segurament el sinònim més conegut de bell és bonic, que vol dir ‘que causa una impressió agradable per les seves belleses, la seva gràcia, la seva elegància, la seva gentilesa’. Sembla que procedeix del castellà bonito o de l’aragonès bonico, tot i que fa força segles que és entre nosaltres.

			 

			N’hi havia de joves i de velles, de lletges i de boniques, de blanques i de negres, de lliures i d’esclaves (Aurora Bertrana).

			 

			També són castellanismes admesos maco i guapo, amb el mateix significat. En canvi, joliu és un mot genuí, ja documentat en texts del segle XIV. Significa ‘grat de veure, de sentir, per la seva boniquesa’.

			 

			I no li parl de quan tenia devuit anys, sinó més, una trentena, perquè a devuit sa joventut iguala lletges amb maques (Carme Riera).

			 

			Cantes al Crist amb bella melodia, flabioleges que la nit és dia, vora la Cova, en néixer el Nen joliu (Carles Riera).

			 

			Bufó —que, de fet, vol dir ‘menut i graciós’— també s’empra amb el significat de ‘bell’, potser amb un aire de tendresa. I galanxó, molt habitual a Mallorca, té un valor semblant.

			 

			També van invitar el meu pastor a ajuntar-se a l’alegre caravana tot dient: «Pren aquesta teva ovelleta tan bufona i ofrena-la a la mare de l’Infant, perquè faci un bon caldo» (Aurora Díaz-Plaja).

			 

			Potser ho havia estat una colometa, una colometa blanca, garrida i galanxona amb una agulla al clatell que volava, vola qui vola, i deia la veritat a qui la volia escoltar (Maria-Antònia Oliver).

			 

			Hi ha adjectius que volen dir ‘bell’, per bé que tenen uns altres significats principals. És el cas de vistós o vistent (‘que atreu la mirada, que fa goig de veure, pel seu bell aspecte, pel color, etc.’) i rialler (‘d’aspecte delitós, que mou a l’alegria’).

			 

			Un aucell de plomatge extremadament vistós (tant, que és la seva perdició en front dels caçadors) és l’oriol (Joan Mayol Serra).

			 

			Els comerciants saben que la manera de vendre mercaderia de baixa qualitat a alt preu consisteix a posar-li un embalatge i una etiqueta vistents (Pere Pagès i Elias).

			 

			L’adjectiu bencossat s’aplica a persones i vol dir ‘bell de cos’. En són sinònimes les expressions ben plantat i ben escaigut.

			 

			Està per mi, sempre procura / complaure’m; té musculatura, / és bencossat, sembla un déu grec, / mai no destil·la cap gemec (Salvador Oliva).

			 

			Després les dones de casa van dir que el marit era ben plantat, que hi havia sogra i dues nenes, i que la senyora, vista de prop, tenia uns 37 anys: més aviat més (Josep Carner).

			 

			Alguns adjectius han estat molt emprats en la literatura popular, com ara xamós (‘que fa goig de veure per la seva bellesa, gràcia i vivacitat’), formós (‘bell de forma o formes’) i agraciat (‘de formes belles i moviments harmoniosos’). I encara galà (‘que captiva per les seves gràcies, pels seus encants’) i garrit, del mateix significat —i probablement un altre castellanisme. 

			 

			La presència de l’Engràcia era assenyalada arreu on anaven; cridava l’atenció perquè era xamosa; no era alta ni baixa i posseïa un atractiu especial (Lola Anglada).

			 

			La veu, i la cara poc agraciada, li van merèixer del meu oncle el malnom d’«el Rei Moro» (Narcís Garolera).

			 

			Ja tenia els seus dimecres i divendres d’amor al niu d’amor, recer de galanies, racó teu i meu dels etcèteres, amb l’Elvireta, la més galana i formosa de les dones (Jaume Cabré).

			 

			Per què, garrides floretes, tan primerenques veniu? (Miquel Costa i Llobera).

			 

			Alguns altres tenen ús

			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			

		

	

 

 Un recull de cinquanta paraules que reivindiquen la riquesa lèxica del català. 

 «Esbocinar», «esqueixar», «rompre», «estellar», «esmicolar», «partir», «esbotzar», «escantellar»... De tot això, en podem dir «trencar», però filarem més prim si assignem a cada matís el mot que hi escaigui. Igualment passa amb «afer», «dilema», «impediment», «destorb», «entrebanc», «escull»… Si en diem sempre «problema» no cometrem cap incorrecció, però no serem tan precisos. 

 El filòleg Jordi Badia i Pujol ha aplegat a El català, precís i clar cinquanta paraules que podem precisar amb tots de mots de significat afí. Tot aquest mosaic és un intent de lluitar contra l’empobriment lèxic, perquè avui es fa servir una llengua com més va més esquemàtica, simple i imprecisa. L’objectiu de Salvem el català és ben clar: mostrar i difondre la riquesa del català amb la voluntat de mantenir viva la llengua i traspassar-la. 


	

 

 Jordi Badia i Pujol (Callús, 1963) és llicenciat en Filologia Catalana per la Universitat de Barcelona i, d’ençà que tenia dinou anys, ha treballat de corrector per a editorials, a l’Administració i, especialment, en mitjans de comunicació com ara TVE-Catalunya, Televisió de Catalunya i el setmanari El Temps. Actualment, és cap d’estil del diari Vila-Web, on, a més, publica regularment articles de divulgació lingüística en les seccions «Dubtes de llengua» i «Ras i curt», a banda del joc de llengua «Què sé jo?». Els seus articles també es difonen en vídeo a les xarxes socials. Des del maig del 2018, escriu un piulet de llengua a X cada dia feiner i, a part, manté un blog en què publica sobretot articles relacionats amb la llengua.  

És coautor d’El llibre de la llengua catalana i de Resolguem dubtes, a més d’alguns llibres de text. En aquesta editorial ha publicat els llibres de llengua Salvem els mots i No val a badar.

